Die NG gemeente Piet Retief is 'n gemeente in die Nederduitse Gereformeerde Kerk se Oostelike Sinode met sy middelpunt op die dorp Piet Retief, Mpumalanga. Op 14 April 1888 het die gemeente Piet Retief afgestig van die moedergemeente Wakkerstroom. Tot 1895 is die nuwe gemeente deur ds. D.P. Ackerman van Wakkerstroom bearbei. Die eerste kerkgebou het bestaan uit klip en sooie met 'n rietdak. In 1893 is 'n tweede kerk op 'n plein in die middel van die dorp gebou. Hierdie gebou het die gemeente tot 1922 gedien. Aangesien die leiklip waarvan die mure gemaak is, geneë was om water te trek het die gemeente besluit om 'n sierliker en doeltreffender gebou op te rig. Die argitek Gerard Moerdyk se planne vir 'n nuwe kerk is aangeneem. In 1921 is 'n begin gemaak met die bou van die huidige gebou. Dit is in 1922 ingewy. Die gebou strek die boukommissie en gemeentelede van dié tyd tot eer en is 'n sieraad vir die dorp. Geleë in die suidoostelike hoek van die destydse Transvaal het hierdie gemeente gedurende sy bestaan tye van voorspoed en teenspoed, vreugde en smart, herlewing en verval geken.